Dennis Flydtkjær (DD), 2023-05-11:
Som nævnt behandler vi et forslag fra SF om fuld offentlighed om regeringens økonomiske beregninger på alt fra lovforslag til aktstykker, regeringsudspil, politiske aftaler og politiske forlig.
Det er jo helt åbenlyst – og det hører jeg også at folk er enige i – at det er vigtigt, at der er tillid til økonomiske beregninger.
Det er jo afgørende, når vi sidder som politikere og tager beslutninger om stort set alt mellem himmel og jord, at vi kan regne med de tal, vi får, men også, at det jo er helt afgørende, at der ikke er forskel på, om det er en rød eller en blå eller en midterregering, som det er nu, der bestemmer, hvordan regnemetoderne skal være.
Så for Danmarksdemokraterne ser vi det mest af alt som en akademisk diskussion om, hvordan man regner, og ikke en beslutning, som vi politikere skal træffe.
Jeg vil i øvrigt også sige, at jeg også har noteret, at det er det, SF mener i beslutningsforslaget – så det er ikke for at lægge et argument i munden på SF, de ikke har – og det er jeg sådan set enig i, så det er ikke det, der er forsøget med det.
Det er også supervigtigt, at man kan få efterprøvet de beregninger, der er, sådan at de, hvis der skulle være tvivl, som vi så det med store bededag, selvfølgelig skal frem og tjekkes efter.
Som nogle af de foregående partier også har nævnt, er en af vores bekymringer her graden af administrative omkostninger og administrativt bøvl, der kan være i det, fordi det er ret vidtgående; det er både lovforslag, aktstykker og regeringsudspil osv. – det er simpelt hen hele baduljen, man skal lægge frem i offentligheden.
Det synes jeg vi om ikke andet kan få belyst i udvalgsarbejdet hvor meget så er, for er det noget, man bare kan lægge på en hjemmeside uden problemer, kan det jo sådan set åbenlyst være en god idé.
Men det ved vi simpelt hen ikke på nuværende tidspunkt, så lad os prøve at få det belyst.
Jeg vil også sige, at det i dag allerede er muligt at få belyst en stor del af beregningsgrundlaget.
Folketinget kan jo bede om at få det.
Som finansministeren også sagde, kan Det Økonomiske Råd gå i dybden med det.
Og jeg har selv som tidligere skatteordfører også oplevet, at der er det, der hedder skatteøkonomiske redegørelser, som jo også løfter sløret for, hvordan man kommer frem til alt fra grænsehandelseffekter, boligbeskatning og alt muligt andet.
Jeg har da i hvert fald selv i mine år stillet utallige spørgsmål om mange af de ting, der var baggrunden for de skatteøkonomiske redegørelser.
Så det er bare for at sige, at der i hvert fald allerede i dag er en grad af åbenhed på mange områder.
Så synes jeg egentlig også, at det er vigtigt, at man får fremhævet debatten om store bededag, som mit parti selvfølgelig var imod at få afskaffet.
Men der var jo faktisk en stor offentlig debat også om regnemetoderne, og økonomiske fagfolk kunne gå i dybden med det og sætte spørgsmålstegn ved det.
Så der fik vi faktisk den akademiske diskussion om beslutningsgrundlaget, som jo også er efterspurgt.
Afslutningsvis skal jeg sige, at vi i Danmarksdemokraterne ikke ser et stort behov for, at man skal gå så hårdt til værks med at skulle offentliggøre alle beregninger, for det kan der også være nogle ulemper i, bl.a. det her med det administrative bøvl.
Men omvendt er vi også med på, at det er vigtigt, at der er tillid til de økonomiske beregninger, og at man også kan få en akademisk diskussion, hvis der kan være tvivl om dem.
Så jeg synes egentlig, det virker som en udstrakt hånd, og vi kunne sådan set også godt være med til måske at finde en mellemvej mellem det, der er i dag, og at gå hele vejen, hvor alt skal offentliggøres.
Der kunne jo godt være nogle områder, hvor man kunne gøre det lidt bedre.
Jeg synes også, det ville være fint, at man kunne være mere åben.
Jeg har også selv som ordfører på forskellige områder oplevet, at beregningerne nogle gange, når man gik til Finansministeriet, faktisk ændrede sig.
Så vi er sådan set, tror jeg, meget enige i, at det er godt med åbenhed, men som andre ordførere også har sagt, synes vi, at det her måske er lige vidtgående nok.